Morella nana

Morella nana er en art i porsfamilien. Den var tidligere kjent som Myrica nana. 

Den er en eviggrønn busk som blir opptil 3 m høy. Barken er mørkegrå. Bladene er læraktige, 2,5–8 cm lange og 1–3,5 cm brede. De er snaue, men av og til er hovednerven på undersiden håret. Undersiden har noen gylne kjertler. Bladranden er sagtannet, spesielt langs ytre halvdel. Små blad kan være helrandede.

Blomstene er enkjønnede, og hann- og hunnblomster sitter på ulike planter (særbu). Hannraklene er 1–1,5 cm lange og sitter enkeltvis i bladhjørnene. Hunnraklene er 0,5–1,5 cm lange. Hunnblomsten er omgitt av 2 høyblad, og hannblomsten har 1–6 pollenbærere. Pollenknappene er røde. Blomstringstida er i februar–april, og frukten er moden i mai–juli. Frukten er rund, rød og 1–1,5 cm i diameter med mange vorter.

Morella nana vokser i fjellskoger 1900–3000 moh. i Sør-Kina. Her er den kjent fra vestlige Guizhou og sentrale og nordlige Yunnan.

Litteratur

Eksterne lenker 
 

Porsfamilien
Kinas endemiske flora